Gandia inicia la temporada turística amb els serveis de platja en marxa
11 març 2022

## Gandia inicia la temporada turística amb els serveis de platja en marxa11 març 2022Última actualització: 11 març 2022

![](../gestion/img/33f11f2ae731001be2f549af1c88d91b1184197971cb14c275ddb656e1749727.jpg)  
  

"Som la segona platja que obri els seus serveis en aquestes dates i que té la capacitat i solvència per allargar-ne la prestació fins al novembre". Són paraules de l'alcalde de Gandia, **José Manuel Prieto**, qui ha estat acompanyat pel regidor delegat de Turisme, Vicent Mascarell; l'edil responsable de Seguretat, nacho Arnau; i el vicealcalde, Josep Alandete; durant l'acte d'obertura dels serveis de la platja on també han participat representants de la Policia Local, Creu Roja, FCC, empresa encarregada de la neteja; i representants empresarials del sector.

"_Tenim un magnífic aparador al qual a poc a poc se sumarà algun servei més com els para-sols i les gandules_" ha declarat Prieto qui s'ha referit a dos valors segurs que "_tots els visitants valoren i coneixen com a destinació_" com són la qualitat dels serveis de la platja de Gandia i la seguretat. "Hem treballat a cada moment per assumir les contingències que han sorgit a causa de la pandèmia i aquest any no serà diferent"

L'alcalde també va fer referència a la seua intervenció a la col·laboració públic privada. "Res del que fa l'administració ho fem en solitari. El sector turístic i les nostres empreses ja estan activats per poder oferir els seus serveis als ciutadans i als visitants".

Per la seua banda, Vicent Mascarell va incidir que "_Gandia és la platja més segura de la Mediterrània i, a més, obrim amb els serveis en marxa durant gairebé 300 dies de l'any. No hi ha pràcticament cap platja del nostre entorn capaç de fer-ho: neteja els 365 dies i seguretat durant gairebé 300 dies_" i ha afegit que la platja estarà a ple rendiment al mes de juny. "_Estic convençut que aquesta serà una gran temporada turística que suposarà una gran oportunitat per a un sector turístic que ha travessat molts problemes a causa de la pandèmia_".

El vicealcalde va qualificar la platja de Gandia com "_el nostre major valor cultural que serveix per a atraure visitants que acaben descobrint tot el que Gandia pot oferir: recursos naturals, patrimonials i gastronòmics" "Des de l'Ajuntament es fa un gran esforç per millorar la trama urbana per construir una ciutat amable per als visitants i els que vivim ací_".

Finalment, Arnau va afegir que des del seu departament, es prestarà el servei de vigilància habitual que s'incrementarà amb els quads, els seegways i els drons durant la temporada alta.

[Twittear](https://twitter.com/share)